1Nasaba majjamaki sibawa Allataala, nariyéllauwi sibawa masero aja’na musiya-siyakangngi iyaro akessingeng atinna Allataala.
2Ri laleng Kitta’é, makkedai Allataala, "Ri wettu iya naéloriyé, purani Uwéngkalingako, sibawa ri esso asalamakengngé, purano Utulukko." Engngerangngi madécéd-décéng! Makkekkuwangngénna ritu wettu iya nasitujuiéro! Makkekkuwangngénna ritu esso untu’ ripassalama’!
3Dé’ taéloriwi attumaningetta ripasala. Rimakkuwannanaro makkuragaki dé’ tabbéré alasang muwi lao riséddié tau untu’ pogau’i iyaro gau’é.
4Sibalé’na, ri laleng sininna pangkaukengngé, riyappaitangngi makkedaé idi iyanaritu ata-atanna Allataala. Sininna rupanna asukkarakengngé purani ripéneddingi sibawa sabbara’:
5risissaki, ritarungku, sibawa riborong; marejjikki majjama, biyasaki dé’ tamatinro sibawa biyasa tokki dé’ tappunnai inanré.
6Ri laleng matinuluta, mapanré, sabbara’ sibawa makessing ati, riyappaitangngi makkedaé idi iyanaritu atanna Allataala. Makkuwatoro ri laleng ataggattungengngé ri Rohna Allataala, nasibawang pammasé iya matinulué,
7enrengngé ri laleng mabbirittangngi karéba iya polé ri Allataala kuwaéttopa nasibawang akuwasanna Allataala, riyappaitangngi makkedaé idi’é iyanaritu ata-atanna Allataala. Makkatennikki ri élona Allataala selaku senjatata untu’ méwa iyaré’ga méwaiwi alé.
8Ripakarajaki, iyakiya ripakatuna tokki, ripoji sibawa ripétenna’to. Namuni malempuki, riteppuki pabbelléng.
9Riyangga’ki dé’ tatarompo, iyakiya riissekki ri sininna tauwé. Nasekki maté, iyakiya anessana tuwo mupi. Namuni ripanrasa-rasaki, dé’ tamaté.
10Namuni ripaesséi atitta, iyakiya tuli masennang tokki. Kasiyasiki riita, iyakiya puraki passugii maéga tau. Paitaki dé’ gaga riyappunnai, iyakiya sitongenna riyappunaiwi sini-sininnaé.
11Saudara-saudara iya ripojiyé ri Korintus! Purani’ terus terang lao ri iko. Sininna lise atitta purani ripassu.
12Dé’ naritongko atié lao ri iko, banna iko ritu tongkoi atimmu lao ri idi.
13Makkekkuwangngé, leppessakka mabbicara pada-pada lao ri ana’ ri aléku. Timpa toni atimmu lao ri idi.
14Aja’ mumaélo siyempe’ sining tau iya dé’é namateppe’ ri Yésus; iyaro dé’ nacoco’. Pékkugi wedding adécéngengngé masséddi sibawa jaé! Dé’ nakkullé tajangngé sibawa pettangngé masséddi!
15Dé’ nakkullé Kristus sipekke Ibillisi’é. Aga assipadanna tau Kristéngngé sibawa tau tenniyaé Kristéng?
16Aga assisumpungenna Bolana Puwangngé sibawa bolana barahalaé? Idi’é Bolana Puwangngé, Allataala iya tuwoé. Allataala muto makkeda, "Maélo-Ka monro ri tengnga-tengngana mennang, sibawa tuwo silaong mennang. Mancaji-Ka matu Allataalana mennang, sibawa mennang mancaji matu umma’-Ku.
17Rimakkuwannanaro, salaiwi iyaro sining tau iya dé’é naissengngi Allataala, sibawa pallaingngi alému polé ri mennang. Aja’ sises-siseng musisumpung sibawa iya najisi’é, na-Utarimako matu.
18Mancaji-Ka matu Ambo’mu, na iko matu mancaji ana’-ana’-Ku, makkuwaniro adanna Puwang Iya Pommakuwasaé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn